་ལྷག་ལ་རོལ༔ མ་འདིར་གཤེགས་བཀའ་ཡི་ཕ་འབབ་བཞེས༔ བཀའ་ཐ་ཚིག་དྲན་ནས་དགོངས་མཛོད་ཅིག༔ རྗེ་གསང་སྔགས་རྒྱལ་བསྟན་ཕྱི་ནང་དང༔ མགོན་སྐྱབས་གཅིག་ཨོ་རྒྱན་པདྨ་འབྱུང༔ ལྷ་དབང་ཆེན་གསུང་གི་མཛོད་འཆང་བ༔
རྗེ་གྲུབ་དབང་ནམ་མཁའི་སྙིང་པོ་དང༔ དཔལ་གྲུབ་པའི་དབང་ཕྱུག་འཁོར་ལོའི་བསྒྱུར༔ གསུང་པདྨའི་རིགས་མཆོག་དབང་གི་རྒྱལ༔ མ་བདེ་མཆོག་རྡོ་རྗེ་རྣལ་འབྱོར་མའི༔ ཐུགས་སྤྲུལ་བའི་མྱུ་གུ་ཀ་ལ་པའི༔ བཀའ་དམ་ལ་གནས་
ཤིང་ལྷག་མགྲོན་རྣམས༔ ཆོས་སངས་རྒྱས་བསྟན་ལ་བྱ་ར་གྱིས༔ སྒོས་རྣལ་འབྱོར་བདག་གི་སྐུ་ཚེ་བསྲིང༔ དགོན་གྲྭ་ཚང་འདུས་སྡེར་སེལ་མ་ཞུགས༔ བདུད་ལྟ་ལོག་སྡེ་དཔུང་ཆོམས་ལ་ཕོབ༔ ཆོས་ཐོས་བསམ་བསྒོམ་པའི་རྣལ་འབྱོར་ལ༔ དུས་ནམ་ཡང་འབྲལ་མེད་སྡོང་གྲོགས་མཛོད༔ ཨུཙྪིཥྚ་བ་ལིངྟ་ཁ་ཧི༔ ལྷག་མགྲོན་གྱི་ཕོ་ཉ་རྣམས་བཀའ་ཐ་ཚིག་ལ་གནས་ཤིང་རང་གནས་སུ་གཤེགས་པར་བསམ་ལ༔ རོལ་མོ་འུར་བཞག་གསུམ༔ལས་ཀྱི་རྡོ་རྗེས་ལྷག་སྐོར་བཅས༔ སྒྲུབ་ཁང་གི་ཕྱི་རོལ་གོམས་པ་བདུན་
ཅུའི་མཚམས་སུ་བསྐྱལ་ནས་མི་གཏོར་བར་སྤུང་ནས་བཞག༔ ཚོགས་མཆོད་ཕུལ༴ སོགས། ཤོག༔ རྫོགས་པའི་བྱང་ཆུབ༴ ཕྱི་དང་ནང༴ བར་དུ་གཅོད་པ༴ ཉེ་བར་ཞི༴ སོགས་ གསོལ༔ གཏོར་འགུགས་ལན་གསུམ་སྤྱི་ལྟར་བྱ༔ བསྐུལ་བ་ནི༔ བྃ༔ བཞེངས་ཤིག་རྡོ་རྗེ་རྣལ་འབྱོར་མ༔ བསྐྱོད་ཅིག་བདེ་ཆེན་དབྱིངས་ནས་བསྐྱོད༔ གང་འདུལ་སྣ་ཚོགས་ཐབས་མང་གིས༔ གདུལ་བྱ་རྗེས་བཟུང་འགྲོ་བའི་དོན༔ ཤ་
ཁྲག་གཏོར་སྐྱེམས་འདི་བཞེས་ལ༔ གཟུང་འཛིན་འཁྲུལ་རྟོག་ཨར་ལ་གཏད༔
དུག་གསུམ་དབྱིངས་སྒྲོལ་སྐུ་གསུམ་ངང༔ གང་བཅོལ་འགྲུབ་པའི་སྡོངས་གྲོགས་མཛོད༔ ཆད་ཐོ་ནི༔ བྃ༔ སྟོད་ཉིད་བསྒོམ་པའི་རྣལ་འབྱོར་གྱི༔ ཕྲིན་
ལས་བསྒྲུབ་པའི་སྲུང་མ་རྣམས༔ མ་མོ་མཁའ་འགྲོ་བཀའ་ཡི་འཁོར༔ དྲེགས་
པ་དམ་ཅན་རྒྱ་མཚོའི་ཚོགས༔ ཆད་ཀྱི་གཏོར་མ་འདི་བཞེས་ལ༔ རྣལ་འབྱོར་
ས་ལམ་བར་ཆད་སོལ༔ མཁའ་སྤྱོད་ཞིང་དུ་སྐྱེལ་མ་མཛོད༔ བསྟན་མ་ནི༔ བྃ༔ བདེ་མཆོག་འཁོར་ལོ་སྡོམ་པ་མོ༔ སྤྱན་སྔར་ཁས་བླངས་དམ་མནོས་པའི༔ བོད་ཁམས་སྐྱོང་བར་ཞལ་བཞེས་པའི༔ གཡའ་གངས་མཚམས་ལ་རྒྱུ་བའི་ཚོགས༔ བསྟན་མ་བཅུ་གཉིས་གཡོག་འཁོར་རྣམས༔ འདིར་གཤེགས་བཤལ་
ཆུའི་གཏོར་མ་ལོངས༔ ཕྲིན་ལས་སྒྲུབས་ཤིག་ས་མ་ཡ༔ ཨོཾ་བཛྲ་པྲ་མོ་ཧ་བ་ལིངྟ་ཁ་ཧི༔ རྟ་བྲོ་ནི༔ བྃ༔ བདེ་སྐྱོང་འཁོར་ལོ་ཨེ་ཡི་སྒྲོམ༔ ཁ་སྦྱོར་བདུན་ལྡན་བཙུན་མོའི་ཀློང༔ གཉིས་སྣང་དམ་སྲི་བདུད་བགེགས་གཏད༔ འཕར་ལྡང་གཡོ་འགུལ་མེད་པར་མནན༔ ཨོཾ་ལཾ༔ ཨཱཿལཾ༔ ཧཱུྃ་ལཾ༔ སྭ་ལཾ༔ སྟྭཾ་བྷ་ཡ་
ནན་ནན༔ ཨེ་ཡ་མ་དམ་སྲི་མཱ་ར་ཡ་ནན༔ གཏོར་སྣོད་ཁ་ཡར་བཏེགས་པའི་དུས་སུ་བདག་ཅག་དཔོན་སློབ་ཡོན་མཆོད་འཁོར་དང་བཅས་རྣམས་ཀྱི་ཚེ་དཔལ་འབྱོར་བ་ཐམས་ཅད་ཟླ་བ་ཡར་གྱི་ངོ་བཞིན་དུ་གོང་ནས་གོང་འཕེལ་ཞིང་རྒྱས་ནས་ཕྲིན་ལས་རྣམ་པ་བཞི་ལྷུན་གྱིས་གྲུབ་པ་དང༔ བདེ་སྟོང་ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་ཐོབ་པར་མཛད་དུ་གསོལ༔ བྷྲཱུྃ ཨཱ་ཡུར་པུཥྚིཾ་ཀུ་རུ་ཡེ་སྭཱ་ཧཱ༔ རྒྱས་པར་སྤྲོ་ན་སྐབས་སུ་ཚེ་འགུགས་བྱ༔ དེ་དངོས་གྲུབ་བླང་བ་ནི༔ བྃ༔ ཆོས་དབྱིངས་མི་འགྱུར་གཞལ་ཡས་ནས༔ རྒྱལ་ཡུམ་རྡོ་རྗེ་རྣལ་འབྱོར་མའི༔ ཐུགས་རྗེས་འགྲོ་ཀུན་རྗེས་སུ་བཟུང༔ བྱིན་རླབས་དགོངས་པའི་སྤྲིན་ཕུང་འཁྲིགས༔ ཕྲིན་ལས་འགྲོ་འདུལ་ཐབས་མང་གིས༔ བདེ་བ་མཆོག་གིས་འགྲོ་བ་འདུལ༔ ཐབས་མཁས་སྤྱོད་པའི་ངང་དུ་བསྡུས༔ སྐལ་ལྡན་ཡོངས་ལ་དངོས་གྲུབ་སྩོལ༔ ཨོཾ་བུདྡྷ་བཛྲ་རཏྣ་པདྨ་ཀརྨ་ཨ་བྷི་ཥིཉྩ་བྃ༔ ཀཱ་ཡ་སིདྡྷི་ཨོཾ༔ ཝཱཀྐ་སིདྡྷི་ཨཱཿ ཙིཏྟ་སིདྡྷི་ཧཱུྃ༔ སརྦ་སིདྡྷི་ཕ་ལ་ཧོ༔ བཟོད་གསོལ་ནི༔
བྃ༔ དབྱིངས་རིག་དབྱེར་མེད་ཐིག་ལེའི་ཀློང༔ སྐུ་གསུམ་རང་རིག་མཁའ་སྤྱོད་མ༔ ཡེ་ནས་རང་དང་གཉིས་སུ་མེད༔ བདག་ནི་མ་རིག་འཁྲུལ་བས་བསྒྲིབས༔ གསང་སྔགས་ཟབ་མོའི་ཆོ་ག་ལ༔ བསྐྱེད་རིམ་ཏིང་འཛིན་མ་གསལ་
ཞིང༔ སྔགས་བཟླས་མ་དག་འཁྱལ་ཚིག་སྦག༔ ལྷག་ཆད་ནོར་འཁྲུལ་གྱུར་པ་བཤགས༔ ས་མ་ཡཱ་ཤུདྡྷེ་ཨཱཿ གནོང་འགྱོད་དྲག་པོས་ཡིག་བརྒྱ་བཟླ༔ བསྡུ་རིམ་ནི༔ བྃ༔ བདག་མདུན་མི་དམིགས་ཆོས་ཀྱི་དབྱིངས༔ སྒོམ་དང་བསྒོམ་པར་བྱ་བ་མེད༔
སྨྲ་བསམ་བརྗོད་བྲལ་རྫོགས་པ་ཆེ༔ མ་བཅོས་གནས་ལུགས་ངོ་བོ་སྐྱོང༔ ཨ་ཨཱཿ ཐབས་ཤེས་རྟེན་འབྲེལ་མཚོན་པའི་བརྡར༔ བསྐྱེད་པའི་དཀྱིལ་འཁོར་ལྷ་སྣང་ཀུན༔ སྤྲིན་བྲལ་མཁའ་ལ་འཇའ་ཚོན་ལྟར༔ ཀུན་རྫོབ་སྒྱུ་མ་ལྟ་བུར་སྤྱོད༔ བསྔོ་བ་ནི༔ བྃ༔ ཚེ་རབས་ལྷག་པའི་ལྷ་ཁྱེད་བསྒྲུབ༔ མཁའ་ཁྱབ་ཕ་མའི་རང་བཞིན་ལ༔ རིན་ཆེན་བྱང་ཆུབ་སེམས་མཆོག་བསྐྱེད༔ འཁོར་
གསུམ་དམིགས་མེད་ཆེན་པོར་བསྔོ༔ ལན་གསུམ༔ མཐར་བཀྲ་ཤིས་བདེན་ཚིག་གིས་མེ་ཏོག་འཐོར་བ་ནི༔ ཨོཾ༔ ཕྱོགས་བཅུའི་རྒྱལ་བ་སྲས་བཅས་དང༔ འཇིག་རྟེན་སྐྱོང་བ་རྒྱལ་ཆེན་བཞི༔ ལྷ་དང་ལྷ་མིན་ཚངས་དབང་དང༔ བརྒྱ་བྱིན་ཀྱི་འཁོར་ཉེ་དབང་སོགས༔ སྒེག་བཞད་གླུ་དང་གར་མཁན་གྱིིས༔ བསྟོད་དབྱངས་
སྙན་པའི་མེ་ཏོག་མཆོད༔ རྩལ་སྣང་ཌཱཀྐིའི་ཤིས་པ་སྩོལ༔ རྐང་གཉིས་གཙོ་
བོ་བཅོམ་ལྡན་འདས༔ བདེན་གཉིས་ཆོས་ཀྱི་འཁོར་ལོ་བསྐོར༔ ཚོགས་གཉིས་
ལམ་ཞུགས་དགེ་འདུན་དར༔ བླ་མ་རྣམས་ཀྱི་བཀྲ་ཤིས་ཤོག༔ འབྲལ་མེད་བརྩེ་སྐྱོང་ཡི་དམ་ལྷ༔ རྣལ་འབྱོར་ས་ལམ་བར་ཆད་བསལ༔ བྱིན་རླབས་ཉམས་དང་རྟོགས་པ་སྤར༔ ཡི་དམ་རྣམས་ཀྱི་བཀྲ་ཤིས་ཤོག༔ ཐུགས་རྗེ་ཤུགས་མྱུར་མཁའ་འགྲོ་མ༔ ཕྲིན་ལས་རྣམ་བཞི་ལྷུན་གྱིས་གྲུབ༔ བདེ་སྟོང་དགའ་བཞིའི་དཔལ་སྟེར་མ༔ མཁའ་འགྲོ་རྣམས་ཀྱི་བཀྲ་ཤིས་ཤོག༔ མངོན་
སྤྱོད་ལས་མཛད་སྲུང་མའི་ཚོགས༔ བསྟན་དང་བསྟན་འཛིན་བུ་ལྟར་སྐྱོང༔ སྡོངས་གྲོགས་བྱེད་པའི་བཀའ་སྲུང་རྣམས༔ ཆོས་སྐྱོང་སྲུང་མས་ཤིས་པ་སྩོལ༔
དགོས་འདོད་དཔལ་དང་གཡང་གི་མཛོད༔ རིན་ཆེན་གཏེར་ལ་མངའ་དབང་
བསྒྱུར༔ འགྲོ་བའི་དབུལ་ཕོངས་འབྱུང་རྒུད་སེལ༔ ནོར་ལྷ་རྣམས་ཀྱིས་ཤིས་
པ་སྩོལ༔ འཇིག་རྟེན་དྲེགས་ཅན་གཏེར་བདག་དང༔ ཡུལ་ལྷ་ཟོ་དོར་དཀར་ཕྱོགས་སྐྱོང༔ ཟབ་གསང་ཆོས་ཀྱི་མཛོད་འཛིན་པ༔ གཞི་བདག་རྣམས་ཀྱིས་ཤིས་པ་སྩོལ༔ དེང་འདིར་བཀྲ་ཤིས་དགེ་མཚན་ཀུན༔ ཕྱོགས་དུས་ཀུན་ཏུ་དར་གྱུར་ཅིག༔ བཀྲ་ཤིས་ལེགས་པའི་དཔལ་ཡོན་རྣམས༔ ཡངས་པའི་རྒྱལ་
ཁམས་ཁྱབ་གྱུར་ཅིག༔ ཨོཾ༔ འདིར་ནི་རྟེན་དང༴ འགྲོ་བའི་དོན་དུ༴ ནད་མེད་ཚེ་དང༴ མཆོག་རྣམས༴ སོགས༔ བཀྲ་ཤིས་ཅི་རིགས་བརྗོད་མཐར༔ རང་ཉིད་ལྷ་ལ་ལྷ་ཉིད་རང༔ དཔེར་ན་ཆུ་ཟླ་འཇའ་ཚོན་བཞིན༔ སྣང་ལ་རང་བཞིན་
མ་གྲུབ་ལྟར༔ མཉམ་རྗེས་དབྱེར་མེད་སྐྱོང་བ་གནད༔ ཅེས་སོ༔ ཨེ་མ༔ རྒྱལ་དབང་
མཚོ་སྐྱེས་རྡོ་རྗེ་དང༔ མཁའ་འགྲོ་ཡེ་ཤེས་མཚོ་རྒྱལ་གྱི༔ ཐུགས་བཅུད་གསེར་གྱི་ཡང་ཞུན་འདི༔ མ་འོངས་
སྙིགས་མའི་རུ་འཛིང་སྐབས༔ སྲིད་པའི་འདུན་པ་བསལ་བའི་ཕྱིར༔ཡེ་ཤེས་མཁའ་འགྲོ་གསང་མཛོད་འདི༔ ཆོས་དབྱིངས་མི་འགྱུར་དབྱིངས་སྒྲོམ་ནས༔ ཁྲ་བོ་འཕྲུལ་དཀྲིས་གནད་གསང་གབ༔ རཏྣ་མཆོག་གི་གཏེར་སྒོ་ནི༔ ཤེས་རབ་གསེར་གྱི་ཐུར་མས་དབྱེ༔ སྦས་དོན་རྟོགས་པའི་གསང་ལམ་འདི༔ སྐལ་བ་ཅན་དང་འཕྲད་པར་ཤོག༔ སྐྱེ་སྔོན་གོང་ཐང་ཆོས་འཁོར་གླིང༔སྐུ་དངོས་སྐྱེས་མཆོག་ནོར་བུའི་དྲུང༔ སྨོན་ལམ་ཐེབས་པའི་དཔའ་བོ་ལྔ༔ ཕྲིན་ལས་བསྒྲུབ་པའི་གཟུངས་མ་ལྔ༔ མཐུན་རྐྱེན་སྦྱོར་བའི་ལས་ལྡན་
ལྔ༔ ཚོགས་གཉིས་བསགས་པའི་ཡོན་བདག་ལྔ༔ ཉེར་འཚེ་བསྲུང་བའི་མི་མིན་ལྔ༔ རིན་ཆེན་ཉེར་ལྔ་རཏྣའི་མཆོག༔ སྤྱིར་གཏེར་ལ་དབང་བའི་ཕལ་བ་མང༔ ལམ་ཉམས་སུ་བླང་ན་གྲོལ་བ་ཐོབ༔ ཡུམ་འཁོར་
ལོ་སྡོམ་པའི་འཕྲུལ་འཁོར་ལ༔ འཇུག་མཁས་པའི་སྐལ་བ་སུ་མཆིས་རུང༔ ཚེ་འདི་རུ་རླུང་སེམས་རང་དབང་ཐོབ༔ ལུས་འོད་སྐུར་གྲོལ་བ་གདོན་མི་ཟ༔ ཡིད་ཐེ་ཚོམ་བྲལ་བའི་གང་ཟག་རྣམས༔ མ་མཁའ་འགྲོའི་གསང་མཛོད་ཉམས་སུ་ལོངས༔ སྡུག་མུན་པའི་བཙོན་ལས་ཐར་བ་བཞིན༔ སྲིད་འཁོར་བའི་མཚོ་ལ་ཕྱིར་མ་བལྟ༔
ཨེ་ཝཾ༔ དུས་འབྱུང་འགྱུར་བསྐལ་བའི་ཁུགས་སོ་ལ༔ ལུས་ལས་ནག་པའི་མུན་པ་གཏིང་ནས་འཐིབས༔ ལྷ་ཤཱཀྱའི་ངུར་སྨྲིག་རྒྱལ་མཚན་ནུབ༔ གསེར་སེར་བོའི་གདོང་ལ་གཡའ་ཡིས་གོས༔
ལྷ་མཚོ་སྐྱེས་ཐུགས་རྗེ་བྱིན་རླབས་ཉམས༔ ལས་སྐལ་བ་མཆིས་པའི་མི་ཡང་དཀོན༔ ལྷ་དཀར་ཕྱོགས་རི་རབ་ཟོམ་ལ་གཟིགས༔ བདུད་ནག་པོའི་བསྟན་པ་དགུང་ལ་རེག༔ རྗེ་རྒྱལ་བློན་མི་ནག་བྲན་དུ་བཀོལ༔
མགོན་རྒྱལ་བསྟན་ཧ་རིའི་ཚེར་མ་འབྱིན༔ ནོར་རིན་ཆེན་ཤོག་ཁྲ་དངུལ་གྱིས་བསླུ༔ རྟེན་སྐུ་གཟུགས་གསུང་རབ་ལྟོ་གོས་བརྗེ༔ ལས་ནག་པོའི་བསྟན་ལ་དད་གུས་བྱེད༔ ཆོས་མདོ་སྔགས་བསྟན་ལ་གཤེ་བསྐུར་
འདེབས༔ ལྷ་ཤཱཀྱའི་རྗེས་འཇུག་མིག་ལ་གཟན༔ ཆོས་དགེ་བཅུའི་ཁྲིམས་ལ་མོས་པ་མེད༔ ལས་དོན་མེད་གཡེངས་བས་མི་ཚེ་ཟད༔སྐྱིད་བསོད་ནམས་མེ་རྟགས་དགུང་ལ་ཡལ༔ བདུད་རྒྱལ་བསེན་འབྱུང་པོ་ཧམ་རྒྱུག་བྱེད༔ དུག་ཧ་ལ་ནད་ཡམས་ཐལ་རླུང་འཚུབས༔ རྒྱུ་ཞེ་སྡང་དུག་སྦྲུལ་ཚང་ནས་ཐོན༔ རླུང་དམར་ནག་མེ་དཔུང་རང་འབར་བྱེད༔ སེམས་འདོད་ཉོན་ཁྲག་མཚོ་རྨང་ནས་འཕྱུར༔ བྱང་རྔམ་འཇིགས་རུས་པའི་མཁར་རྫོང་བརྩིགས༔ གནས་ཐར་ལམ་སྒྲིབ་པའི་མུན་པ་འཐིབ༔ སྐབས་དེ་འཕྲད་ལས་ཀྱི་འབྲས་
བུ་ལྕི༔ ནད་བརྒྱད་ཁྲིའི་གཉེན་པོ་གསོ་བ་མཆོག༔ དུག་ཧ་ལའི་ཁ་གནོན་རྨ་བྱ་མཆོག༔ དམའ་སྡེར་ཆགས་
ཟིལ་གནོན་གདོང་ལྔ་བརྟེན༔ བདུད་དམ་སྲིའི་ཁ་གནོན་རཀྴ་རྗེ༔ ཆོས་ལྟ་ལོག་ཚར་གཅོད་ཤཱཀྱའི་ཏོག༔ སྐབས་དུས་འཁྲུགས་བཟློག་ཕྱིར་བདེ་ཆེན་ཡུམ༔ གནས་འགྲོ་དྲུག་ཐབས་ཀྱིས་ལམ་ལ་དྲངས༔ ཡུམ་རྡོ་རྗེ་བཙུན་མོའི་གསང་ལམ་ལ༔ བརྟེན་ནུས་ན་བདེ་བའི་གོ་སྐབས་རྙེད༔ བརྡ་སྙིང་བྱང་གསེར་གྱི་ཤོག་དྲིལ་འདི༔ རྒྱུ་རིན་ཆེན་རཱ་གའི་སྒྲོམ་བུར་གདའ༔ ཤར་གསེར་རྫོང་སེང་ཧ་དྲག་མོའི་གནས༔ མཚོ་དམར་ནག་རཀྟའི་ཤར་ཕྱོགས་སུ༔ བྲག་སྲིན་མོ་འདྲ་བའི་ཟ་འགྲམ་དུ༔ ཡུམ་བདེ་སྐྱོང་གསང་ལམ་དེ་རུ་སྦས༔ སྐབས་དུས་སུ་བབ་པའི་གཏད་རྒྱ་དཀྲོལ༔ ལས་དབང་སྐལ་ལྡན་པའི་ཉམས་སུ་ལོངས༔ ཞིང་གནས་དུས་
རྟེན་འབྲེལ་འཕྲོ་འཛོམས་ཚེ༔ ལྷ་རྩ་གསུམ་ཚོགས་མཆོད་འབུམ་འབུམ་དང༔ བཀའ་བསྟན་སྲུང་བསྐང་གསོལ་ཁྲི་འབུམ་ཟབ༔ རྗེ་བསམ་ལྷུན་ཚོགས་མཆོད་གྲངས་ལྡན་དང༔ སྐྱབས་གསོལ་འདེབས་ལེའུ་བདུན་
མ་ཁྲི༔ གནས་ཡུལ་ལྷའི་བསང་དང་ཀླུ་བསང་སོགས༔ མ་མཁའ་འགྲོའི་འཁྲུགས་བསྐང་ཅི་མང་དགོས༔ དཔལ་རྡོ་རྗེ་སེམས་དཔའི་བསྙེན་བསྒྲུབ་དང༔ དེའི་ཡང་སྙིང་བྱེ་བ་ཚད་འཁྱོལ་གནད༔ ཐབས་གནད་ལྡན་
རྟེན་འབྲེལ་ལེགས་མཛོམས་ན༔ དེའི་བགྲང་བྱ་དྲུག་ཅུའི་བར་དུ་བརྟན༔ ལས་རང་བྱས་རང་གིས་མ་ཕུང་ན༔ མདངས་གསལ་བྱེད་ཟླ་བ་གཞོན་ནུ་བཞད༔ མགོན་རྒྱལ་བསྟན་བ་དན་དགུང་ལ་རེག༔ གསུང་སྒྲ་བརྒྱའི་གདངས་སྙན་ཡུལ་དུ་སྦྲེང༔ དེའི་འབད་མེད་དགོས་འདོད་ཆར་བཞིན་འབེབས༔ སྐྱིད་དགེ་མཚན་དཔལ་ཁ་རང་གིས་འཚོས༔ ཐབས་གནད་གསང་འཛིན་པའི་སྙིང་གྲོགས་རྣམས༔ ཚིག་དམ་ཚིག་སྲོག་གི་གོ་རུ་ཆོངས༔ བུ་སྐལ་བ་ཅན་གྱི་དཔལ་དུ་ཤོག༔ ས་མ་ཡ༔ གསང་རྒྱ༔ སྦས་རྒྱ༔ ཟབ་རྒྱ༔ བཀའ་རྒྱ༔ གཉན་རྒྱ༔ སྨོན་རྒྱ༔ ས་མ་ཡ༔ རྒྱ་རྒྱ་རྒྱ༔ བརྡ་ཐིམ༔  ཞེས་པ་འདིའང་ལས་སྨོན་དབང་སྐལ་ལྡན་པའི་སྔགས་སྐྱེས་པདྨ་དབང་རྒྱལ་དང་གྲོགས་པདྨ་མ་ཏི་སོགས་ཆོས་བདག་མང་པོས་ནན་བསྐུལ་ངོར་ཁོ་མོ་སྟག་རོང་ཆོས་སྒྲོན་གྱིས་དགོངས་བརྡ་ཟབ་མོ་དུས་སུ་བབ་ནས་དཀྲོལ་བས་འགྲོ་རྣམས་དྷུ་མ་ཐ་ལར་བསྒྲོད་
པའི་རྒྱུར་གྱུར་ཅིག༔ སརྦ་མངྒ་ལ༔ ཡི་གེ་པ་ནི་ཀུན་གྲོལ་རིག་པའི་རྡོ་རྗེས་བགྱིས་པ་དགེ་ཞིང་བཀྲ་ཤིས་པར་གྱུར་ཅིག། དགེའོ།། དགེའོ།། དགེའོ།། སརྦ་མངྒ་ལཾ།
མཁའ་སྤྱོད་ཚོགས་བསྡུས་ནི༔ རཾ་ཡཾ་ཁཾ༔ ཨོཾ་ཨཱཿཧཱུྃ༔ སྟོང་ཆེན་ཡངས་པའི་ཀ་པཱ་
ལར༔ སྣང་སྲིད་འདོད་ཡོན་ཚོགས་སུ་བཤམས༔ མཆོད་པའི་རྫས་སུ་བྱིན་གྱིས་བརླབས༔ མ་མོ་མཁའ་འགྲོའི་ཚོགས་ལ་འབུལ༔ ཡེ་ཤེས་མཁའ་འགྲོའི་
ཐུགས་འགལ་བཤགས༔ གཟུང་འཛིན་གཉིས་སྣང་རཱུ་ཏྲ་བསྒྲལ༔ ཤར་གྲོལ་
བདེ་བ་ཆེན་པོར་བཞེས༔ དབྱིངས་བཞུགས་མཁའ་འགྲོའི་ཐུགས་དམ་བསྐང༔
ལྷག་མགྲོན་དགྱེས་ཚིམ་ཕྲིན་ལས་སྒྲུབས༔ དམ་ཚིག་ཌཱཀྐིའི་སུན་མ་ཟློག༔ བར་ཆད་སེལ་བའི་སྡོང་གྲོགས་མཛོད༔ ཚོགས་རྫོགས་སྒྲིབ་དག་སངས་རྒྱས་
ཤོག༔ གུ་རུ་དྷེ་ཝ་ཌཱཀྐི་ནི་ག་ཎ་ཙཀྲ་ཨུཙྪིཥྚ་བ་ལིངྟ་ཁ་ཧི༔ ཨོཾ་བཛྲ་ས་ཏྭ་ཧཱུྃ༔ ཞེས་གྲངས་བསོགས་བྱའོ།། ཞེས་པ་འང་ནམ་མཁའི་བུ་མོས་སོ།།